|  |  |
| --- | --- |
| Notat | |
| Til: | Udvalget for trafik og regional udvikling |

Afdækning af igangværende arbejder for bekæmpelse af trafikstøj 2023

Administrationen beskriver med dette notat relevante, igangværende arbejder for at bekæmpe trafikstøj.

Undersøgelser af solceller

Administrationen har i dialog med Silent City prioriteret et beløb af de på budget 2022 afsatte midler til en foranalyse af opsætning af solceller på støjskærme. Budgetmidlerne blev udmøntet på udvalgsmødet d. 24. maj 2022.

Den indledende analyse skal bidrage til at afdække mulighederne for at kunne anvende solceller integreret i eller oven på støjskærme, herunder indhente viden om tilgængelige skærmløsninger og muligheder for tilkobling til elnettet. Foranalysen vil også undersøge i hvilken grad solceller påvirker støjskærmenes effekt. Foranalysen forventes færdig i ultimo 2023, og den vil kunne bruges i det videre arbejde i Vejdirektoratet og i kommunerne i arbejdet med nye støjskærmsløsninger - udvalget vil blive orienteret om analysen, når den forelægger.

Undersøgelser af overdækninger

Vejdirektoratet undersøger mulighederne for overdækninger af veje, både lette og delvise overdækninger (evt. med solceller) samt tung overdækninger med mulighed for park eller bygninger oven på. Det såkaldte mulighedsstudie gennemføres i perioden 2022 - 2024. Studiet vil se på såvel teknisk, juridisk og organisatoriske aspekter i både anlægs- og driftsfase. Parallelt med mulighedsstudiet pågår i Vejdirektoratet flere planlægningsundersøgelser, hvor overvejelser om overdækning også indgår.

Vejdirektoratet skriver at formålet med mulighedsstudiet er at:

* Indsamle og formidle viden om eksisterende overdækningsprojekter og undersøgelser.
* Identificere og eksemplificere løsningsmuligheder for overdækning af motorveje i Danmark mhp. støjdæmpning i bynære områder herunder:
  + Afdække tilknyttede økonomiske, miljømæssige, vejtekniske, anlægstekniske, drifts- og vedligeholdelsesmæssige, plan- og myndighedsmæssige og juridiske forhold.
  + Beskrive mulige effekter, begrænsninger og konsekvenser.
* Beskrive hvilke lokale forhold der bedst egner sig til forskellige typer af overdækning.
* Afdække forskellige finansierings- og samarbejdsmodeller

Vejdirektoratets ideoplægget til arbejdet er vedlagt udvalgssagen som bilag 2.

Kortlægninger af trafikstøj

Støjen fra trafikken kortlægges hvert 5. år som led i at opfylde EU's støjdirektiv. I 2022 hjemtog Miljøstyrelsen som den ansvarlige myndighed kortlægningen. Det er støjen fra alle betydende veje og desuden støjen fra alle betydende jernbaner samt de mest støjende af de store virksomheder der kortlægges. Kortlægningen er færdig og forventes offentliggjort i efteråret 2023. De tidligere kortlægninger og forklaringer kan ses af Miljøstyrelses hjemmeside <https://mst.dk/erhverv/rent-miljoe-og-sikker-forsyning/stoej/kortlaegning-af-stoej>  
Direkte link til GIS-kortet: <https://miljoegis.mim.dk/spatialmap?profile=noise>

Kommunerne, Vejdirektoratet, Banedanmark og øvrige ansvarlige myndigheder, skal bagefter lave en støjhandlingsplan, hvor de beskriver hvilke foranstaltninger de vil træffe imod støjen indenfor de næste 5 år. Støjhandlingsplanerne skal baseres på støjkortlægningen, og inden de bliver endeligt vedtaget, skal der gennemføres en offentlig høring. Kommunerne i Silent City samarbejder om arbejdet med at udforme deres handlingsplaner og forventer at sende dem i offentlighøring **primo 2024.**

Vejdirektoratet laver på samme måde en handlingsplan. Den indeholder principper for arbejdet med at forebygge og reducere støjen samt beskrivelse af gennemførte og mulige støjreducerende tiltag langs det statslige vejnet. I støjhandlingsplanen er der udpeget særligt støjbelastede boligområder, der indgår i den fremadrettede prioritering af støjskærmsprojekter.

Tidligere handlingsplaner kan findes på Miljøstyrelsens hjemmeside.